Arnold Schwarzenegger

Arnold Alois Schwarzenegger (Thal, Ausztria, 1947. július 30. –) Emmy- és Golden Globe-díjas osztrák származású amerikai színész, testépítő, üzletember és politikus; az USA Kalifornia államának 38. kormányzója volt. Fiatalkorában testépítő eredményeivel ért el komoly sikereket, majd hollywoodi akciófilmjeivel vált világhírűvé.

Beceneve: „az osztrák tölgy”. Legismertebb filmes szerepe a Terminátor – A halálosztó és annak folytatásai.

Fiatalkora 
Schwarzenegger egy Graz közeli kis stájer faluban, Thalban született. Édesapja Gustav Schwarzenegger rendőrfőnök (1907. augusztus 17. – 1972. december 13.), édesanyja pedig Aurelia Jadrny (1922. július 29. – 1998. augusztus 2.). A család, jó katolikusként, minden vasárnap templomba járt. Viszonylag nehéz körülmények között éltek.

Fiatalként Schwarzenegger – apja hatására – több sportot kipróbált, először 1960-ban fogott kezébe súlyzókat, amikor futballedzője csapattársaival együtt a helyi edzőterembe küldte. Arnold 14 évesen a futball helyett testépítéssel kezdett foglalkozni; egy grazi edzőtermet látogatott. Az itteni mozikban látott először olyan neves sportolókat, mint Reg Park, Steve Reeves és Johnny Weissmuller.

Előbb letöltötte egyéves kötelező sorkatonai szolgálatát az osztrák hadseregben, majd 1965 és 1980 között hétszer elnyerte a Mr. Olympia, és ötször a Mr. Universe címet. (Csak két embernek sikerült többször (nyolcszor) felállnia a Mr. Olympia dobogója legfelső szintjére: Lee Haneynek és Ronnie Colemannak.)

1971-ben, autóbalesetben elvesztette Meinhard nevű bátyját.

Hazájában színészként és sportemberként nagy népszerűségnek örvendett, a grazi sportcsarnok is az ő nevét vette fel. Kaliforniai kormányzóként, Bush politikájának támogatójaként, és főképp a kivégzések kaliforniai engedélyezése miatt ausztriai népszerűsége csökkent.

Színészként 
1968-ban kivándorolt Amerikába. Első filmszerepét az 1969-es Hercules New Yorkban című filmben alakította, partnere Arnold Stang, a híres amerikai komikus volt. Amerikában kiejthetetlen neve és butának tűnő akcentusa még évekig akadályozta a továbblépésben. 1982-ben hozta meg számára a világhírt az első rászabott szerep, a „Conan, a barbár”. Akciófilmjei révén sztárrá vált, később könnyedebb, humorosabb szerepei is népszerűvé tették. Felesége Maria Shriver, John F. Kennedy egykori amerikai elnök unokahúga, négy gyermekük van.

2011 májusában nyilvánosságra került, hogy Schwarzeneggernek van egy 10 éves, házasságon kívül született gyereke, Joseph Baena az egyik korábbi házvezetőnőjüktől. Valószínűleg ez áll a hátterében annak, hogy a házaspár röviddel azután különvált.
Gyerekei részben kibékültek vele, de az asszony beadta a válókeresetet.

Politikusként 
A Republikánus Párt képviselőjeként 2003 óta Kalifornia állam kormányzója. 2007 óta egyre erőteljesebben sürgeti a globális felmelegedés elleni küzdelmet.
Miután 28 milliárdos hiányt halmozott fel, 2011-ben lemondott hivataláról.
A pénzügyi bajok mellett a drasztikus vízhiány, az elektromos hálózat összeomlása miatti áramszünetek, valamint korrupciós ügyek és börtönlázadások is megkeserítették a kaliforniaiak életét a kormányzása alatt. „Hibáztam, hogy be akartam tartani a választási ígéreteimet, ahelyett, hogy szembeszálltam volna a választóimmal, és megszorításokat vezettem volna be” – fogalmazott a politikus, aki ma már sajnálja, hogy az első hónapokban 15 milliárd dolláros hitelt szavaztatott meg, az akkori költségvetési lyukak betömködésére. Schwarzenegger hét év alatt megtriplázta Kalifornia adósságállományát, 2011 decemberében pénzügyi szükséghelyzetet hirdetett, és azt javasolta, hogy fogadjanak el egy 9,9 milliárd dolláros megszorító csomagot az elkövetkező két évre, de ennek megvalósítása már utódjára hárult.

Válogatott filmográfia

 Herkules New Yorkban (1970)
 A hosszú búcsú (1973)
 Maradj éhen! (1976) 
 Acélizom (1977)
 Kaktusz Jack (1979)
 The Jayne Mansfield Story (1980)
 Conan, a barbár (1982)
 Conan, a pusztító (1984)
 Terminátor – A halálosztó (1984)
 Kommandó (1985)
 Vörös Szonja (1985)
 Piszkos alku (1986)
 A menekülő ember (1987)
 Ragadozó (1987)
 Vörös zsaru (1988)
 Ikrek (1988)
 Total Recall – Az emlékmás (1990)
 Ovizsaru (1990)
 Terminátor 2. – Az ítélet napja (1991)
 Az utolsó akcióhős (1993)
 True Lies – Két tűz között (1994)
 Junior (1994)
 Végképp eltörölni (1996)
 Hull a pelyhes (1996)
 Batman és Robin (1997)
 Ítéletnap (1999)
 A hatodik napon (2000)
 Az igazság nevében (2002)
 Terminátor 3. – A gépek lázadása (2003)
 80 nap alatt a Föld körül (2004)
 The Expendables – A feláldozhatók (2010)
 The Expendables – A feláldozhatók 2. (2012)
 Erőnek erejével (2013)
 Szupercella (2013)
 Szabotázs (2014)
 The Expendables – A feláldozhatók 3. (2014)
 Terminátor: Genisys (2015)
 Maggie – Az átalakulás (2015)
 Utóhatás (2017)
 Nyírjuk ki Gunthert (2017)
 A sárkánypecsét rejtélye (2019)
 Terminátor: Sötét végzet (2019)
 Stan Lee szuperhősképzője (TV, 2021)

Díjai és jelölései

Filmes díjai és jelölései 
 2005 – Arany Málna díj jelölés – a legrosszabb férfi epizódszereplő – 80 nap alatt a Föld körül
 2001 – Arany Málna díj jelölés – a legrosszabb színész – A hatodik napon
 2001 – Arany Málna díj jelölés – a legrosszabb férfi epizódszereplő – A hatodik napon
 2001 – Arany Málna díj jelölés – a legrosszabb páros – A hatodik napon
 2000 – Arany Málna díj jelölés – a legrosszabb színész – Ítéletnap
 1998 – Arany Málna díj jelölés – a legrosszabb férfi epizódszereplő – Batman és Robin
 1995 – Golden Globe díj jelölés – a legjobb vígjáték vagy musical színész – Junior
 1994 – Arany Málna díj jelölés – a legrosszabb színész – Az utolsó akcióhős
 1983 – Arany Málna díj jelölés – a legrosszabb színész – Conan, a barbár
 1977 – Golden Globe-díj – a legjobb színészi debütálás – Maradj éhen!

Testépítői elismerései 
 1980 – IFBB Mr. Olympia (Ausztrália): 1. helyezés
 1975 – IFBB Mr. Olympia (Dél-Afrika): 1. helyezés
 1974 – IFBB Mr. Olympia (USA): 1. helyezés
 1973 – IFBB Mr. Olympia (USA): 1. helyezés
 1972 – IFBB Mr. Olympia (Németország): 1. helyezés
 1971 – IFBB Mr. Olympia (Franciaország): 1. helyezés
 1970 – IFBB Mr. Olympia (USA): 1. helyezés
 1970 – Mr. World (USA): 1. helyezés
 1970 – NABBA Mr. Universe – Profi (Anglia): 1. helyezés
 1969 – IFBB Mr. Olympia (USA): 2. helyezés
 1969 – NABBA Mr. Universe – Profi (Anglia): 1. helyezés 
 1969 – IFBB Mr. Universe – Amatőr (USA): 1. helyezés
 1968 – IFBB Mr. International (Mexikó): 1. helyezés
 1968 – Német Erőemelő Bajnokság (Németország): 1. helyezés
 1968 – NABBA Mr. Universe – Profi (Anglia): 1. helyezés
 1967 – NABBA Mr. Universe – Amatőr (Anglia): 1. helyezés
 1966 – Nemzetközi Erőemelő Bajnokság (Németország): 1. helyezés
 1966 – Mr. Európa (Németország): 1. helyezés
 1966 – Európa Legjobb Testépítője (Németország): 1. helyezés
 1965 – Mr. Európa – Junior (Németország): 1. helyezés

Magyarul megjelent művei 
Arnold Schwarzenegger–Douglas Kent Hall: Utam a csúcsra. A testépítés nagykövete; ford. Kósa Edit; Hírnök Marketing Szolgáltató Tanácsadó Kisszövetkezet, Bp., 1988 
Arnold Schwarzenegger–Douglas Kent Hall: Arnold tanácsai hölgyeknek; ford. Kapronczi Orsolya; Lap-ics, Debrecen, 1994 (Fireside)
Kérdezzétek meg Arnoldtól! Útmutató az egészséges testedzéshez és táplálkozáshoz születéstől ötéves korig; közrem. Charles Gaines, ford. Nemes László; Ciceró, Bp., 1996
A testépítés nagy enciklopédiája; közrem. Bill Dobbins, ford. Cserna György; Alexandra, Pécs, 2000
Emlékmás. Életem hihetetlenül igaz története; közrem. Peter Petre, ford. Kelemen László; Libri, Bp., 2012
Az önerő mítoszáról – 2017-es avatási beszéd a Houston-i Egyetemen; ford. Bán Dénes; Online, 2023

Képgaléria

Jegyzetek

Források 
 Arnold Schwarzenegger 
 Wendy Leigh: Arnold Schwarzenegger regényes élete; ford. Falvay Mihály; Árkádia–Panoráma "90", Bp., 1991
 Brooks Robards: Arnold Schwarzenegger; Hajja, Debrecen, 1994
 Arnold Schwarzenegger. A színfalak mögött; szerk. Henry Moore; Vintage Media, Bp., 2015
 Erdős László: Zöld hősök. Assisi Szent Ferenctől Arnold Schwarzeneggerig; Cser, Bp., 2016

További információk 

 
 
 Érdekességek Arnold Schwarzenegger életéből

1947-ben született személyek
Élő személyek
Osztrák színészek
Amerikai színészek
Amerikai testépítők
Kalifornia állam kormányzói
Kennedy család
Golden Globe-díjasok
Emigráns osztrákok
Emmy-díjasok
Amerikai filantrópok